Predkladacia správa

Materiál Program informovania občanov Európy PRINCE v podmienkach Slovenskej republiky sa predkladá na rokovanie vlády SR ako iniciatívny. Informuje o možnosti a potrebe zapojenia Slovenskej republiky do tohto finančného nástroja Európskej únie.  

Predkladaný materiál podáva komplexnú informáciu o programe, spôsobe zapojenia, čerpaní finančných prostriedkov a riešenia personálneho manažmentu a spolufinancovania projektov predložených za verejnú správu. 

Slovenská republika, konkrétne Úrad vlády SR, podal na základe výzvy na podávanie projektov na tému Rozšírenie EÚ, ktorá bola určená pre mimovládne organizácie,  verejný a štátny sektor v rozšírenej Európskej únii s celkovou dotáciou 14 miliónov euro, 5 projektov. Pôvodným zámerom pri prihlasovaní projektov (v septembri 2004) bolo, že potrebných 50% za žiadateľa bude financovaných zo štátneho rozpočtu, z kapitoly určenej na vykrytie Trvalého informačného servisu verejnosti pre rok 2005. Finančné prostriedky na uvedenú kapitolu boli pri prerokovávaní vládou SR vypustené z návrhu štátneho rozpočtu pre rok 2005. V marci 2005 bol ukončený hodnotiaci proces a Európska komisia vybrala na realizáciu dva projekty predložené za ÚV SR v sume 559 813 euro. Na reálne uskutočnenie projektu je nevyhnutné dofinancovať realizátorovi rovnakú sumu.    
Ak nebudú pridelené finančné prostriedky na dofinancovanie grantu z programu PRINCE, Slovenská republika bude musieť financie vrátiť, resp. nebude ich čerpať a teda komunikačné aktivity zaradené v rámci tohto finančného programu sa nebudú realizovať.

Grant z programu Prince bude pridelený ÚV SR na základe záväznej zmluvy. Úrad vlády SR môže pristúpiť k podpisu zmluvy až vtedy, ak budú na tento účel vyčlenené finančné prostriedky zo strany SR. 

Z celkového počtu žiadostí podaných zo všetkých krajín (764)  SR podala 5 projektov a dva z nich (pozri prílohy 1 a 2) boli vybraté (40 % úspešnosť). Vrátenie finančných prostriedkov v prípade iného ako súhlasného stanoviska vlády SR by mohlo byť chápané ako nezáujem našej krajiny o informovanie svojich obyvateľov o našom členstve v EÚ. Z kompletného finančného balíku 14 mil. eur určeného pre všetky úspešné projekty nám bolo pridelených 560 tisíc eur, čo sú 4 percentá z celkovej sumy. 

Do ďalších výziev jednotlivých direktoriátov na predkladanie projektov v rámci programu PRINCE (euro, budúcnosť EÚ, úloha Európy vo svete, sloboda, bezpečnosť, spravodlivosť), ktoré budú vyhlásené počas roka 2005, sa Slovensko nezapojí. Dôvodom je neexistencia kapitoly, ktorá bola pôvodne určená na vykrývanie týchto aktivít. 
V budúcnosti bude nevyhnutné každoročne počítať s finančnou účasťou na programe PRINCE pri návrhoch štátnych rozpočtov, ak sa Slovenská republika chce zúčastňovať komunikačných projektov a uvedené financie čerpať.

Vzhľadom na to, že žiadateľom finančných prostriedkov na komunikačné aktivity môžu byť aj orgány štátnej správy, predložený princíp administrácie programu Prince navrhujeme pre všetky rezorty. Dofinancovanie týchto aktivít si budú v tom prípade musieť zahrnúť do vlastných rozpočtových kapitol pre budúce obdobia vždy pri plánovaní návrhu štátneho rozpočtu pre daný rok.  

Materiál bol predložený a prerokovaný Radou hospodárskeho a sociálneho partnerstva  a bol vzatý na vedomie. 

Predkladaný materiál nemá environmentálny vplyv ani vplyv na zamestnanosť a podnikateľské prostredie.

Materiál má finančný vplyv na štátny rozpočet v zmysle požiadavky na uvoľnenie finančných prostriedkov v sume 20 697 807.00 SKK v kurzovom prepočte 1 € = 39.00 SKK na spolufinancovanie projektov programu PRINCE v roku 2005. Zostávajúca suma činí 1 134 900.00 SKK (pri kurzovom prepočte 1 €=39.00 SKK) a bude čerpaná v roku 2006 vzhľadom na to, že ide projekt (č.177 pozri prílohy 1 a 2), ktorý bude ukončený až v budúcom roku. Zostávajúca suma je súčasťou kapitoly ÚV SR prípravy návrhu štátneho rozpočtu pre rok 2006.